b'\n_START_ARTICLE_\nGua sha\n_START_PARAGRAPH_\nGua sha (kitaj\xc5\xa1\xc4\x8dina: \xe5\x88\xae\xe7\x97\xa7), tudi kerokan je del tradicionalne kitajske medicine in spada med zdravilske metode. Ime je sestavljeno iz gua (\xe5\x88\xae, "strgati", "nastrgati") in sha (\xe7\x97\xa7, "akutna bolezen", npr. son\xc4\x8darica ali kolera). Gua sha je ljudska zdravilska terapija in se v vzhodni Aziji in jugovzhodni Aziji pogosto uporablja pod razli\xc4\x8dnimi imeni. Izvajalci metode uporabljajo zaobljeni del porcelanaste \xc5\xbelice, kovanec ali drug predmet, s katerim strgajo ko\xc5\xbeo ljudi s ciljem povzro\xc4\x8diti po\xc5\xa1kodbe tkiva, saj verjamejo, da ima to zdravilni u\xc4\x8dinek. Gua sha v angle\xc5\xa1\xc4\x8dini v\xc4\x8dasih imenujejo tudi \xc2\xbbscraping\xc2\xab\xc2\xa0(strganje), \xc2\xbbspooning\xc2\xab\xc2\xa0(\xc5\xbeli\xc4\x8dkanje) ali \xc2\xbbcoining\xc2\xab\xc2\xa0(kovanje). Z opisnim francoskim imenom se metoda imenuje tudi tribo-effleurage._NEWLINE_Zdravljenje z metodo gua sha nima znanstvene podlage, saj njeni u\xc4\x8dinki ne presegajo u\xc4\x8dinka placeba.\n_START_SECTION_\nU\xc4\x8dinkovitost\n_START_PARAGRAPH_\nRaziskovalec alternativne medicine Edzard Ernst meni, da klini\xc4\x8dne raziskave metode gua sha \xc2\xbbka\xc5\xbeejo kako izjemni so lahko placebo u\xc4\x8dinki, zlasti \xc4\x8de je zdravljenje eksoti\xc4\x8dno, impresivno, vklju\xc4\x8duje fizi\xc4\x8dni dotik, je nekoliko bole\xc4\x8de in vzbuja velika pri\xc4\x8dakovanja\xc2\xab. Spletni portal Science Based Medicine poro\xc4\x8da, da je gua sha psevdomedicina brez dobrih dokazov o koristnosti: \xc2\xbbTo je po\xc5\xa1kodba zaradi travme\xc2\xab. Kot poro\xc4\x8da pregledni \xc4\x8dlanek v znanstveni reviji Journal of American Academy of Dermatology, stranski u\xc4\x8dinki gua sha segajo od manj\xc5\xa1ih, vklju\xc4\x8dno z dermatitisom, opeklinami in hematurijo, do redkih ve\xc4\x8djih, vklju\xc4\x8dno s cerebralnim hematomom in hudimi po\xc5\xa1kodbami, ki zahtevajo presaditve ko\xc5\xbee.\n_START_SECTION_\nZgodovina\n_START_PARAGRAPH_\nGua sha je bil s Kitajske prenesen v Vietnam kot c\xe1\xba\xa1o gi\xc3\xb3 in je tam zelo priljubljen. Ta izraz se v grobem prevede v \xc2\xbbstrganje vetra\xc2\xab, saj se v vietnamski kulturi obolelosti za prehladom ali vro\xc4\x8dino pogosto re\xc4\x8de trung gi\xc3\xb3 oz. \xc2\xbbujeti veter\xc2\xab. Izvor tega pojma je Shang Han Lun, kitajsko medicinsko besedilo, ki je nastalo okoli leta 220 in obravnava bolezni, izvirajo\xc4\x8de iz prehlada. Kot v ve\xc4\x8dini azijskih dr\xc5\xbeav, so tudi na Vietnam mo\xc4\x8dno vplivale kitajske medicinske prakse, zlasti med 5. in 7. stoletjem. C\xe1\xba\xa1o gi\xc3\xb3 je izjemno pogosto zdravilo, tako v Vietnamu kakor tudi za vietnamske izseljence po svetu.'